În această dimineață s-a întrunit Comitetul Județean pentru Situații de Urgență (CJSU) Prahova, care a dispus noi măsuri în cazul surpării de la Slănic.
Astfel, Comitetul Județean pentru Situații de Urgență Prahova a solicitat Comitetului Național pentru Situații de Urgență, să abiliteze “Institutul Geologic al României”, să efectueze studii și foraje în zona afectată.
De asemenea, s-a solicitat Administrației Naționale a Apelor Române să pună la dispoziția CJSU toate datele, planurile, hărțile și informațiile referitoare la pânza freatică din localitate și la apele subterane.
”Prefectul județului informează populația că tasarea craterului se desfășoară într-o dinamică normală și că monitorizează cu atenție situația de la Slănic, urmând să informeze cu privire la eventualele modificări survenite” a transmis Prefectura Prahova.